b"\n_START_ARTICLE_\nGutalax\n_START_SECTION_\nZgodovina\n_START_PARAGRAPH_\nSkupina je nastala leta 2009 v K\xc5\x99em\xc5\xbeah v Ju\xc5\xbeni Bohemiji. Naslednje leto se je zasedbi pridru\xc5\xbeil \xc5\xa1e kitarist Kojas, sledila pa je turneja z nizozemskimi Rectal Smegma. Leta 2011 so izdali prvenec Shit Beast pri \xc4\x8de\xc5\xa1ki zalo\xc5\xbebi Bizarre leprous. Leta 2012 so od\xc5\xa1li na turnejo s sonarodnjaki Spasm, nastopili pa so tudi na najznamenitej\xc5\xa1em grindcore festivalu Obscene Extreme. \xc5\xa0e istega leta jih je zapustil bobnar Pou\xc5\x99ik, nadomestil pa ga je Mr. Free. Naslednje leto so odpotovali po Mehiki, pri isti zalo\xc5\xbebi pa izdali split s Haemorrhage. Leta 2014 je sledil drugi album Shit Happens!. Skupina je priljubljena tudi v Sloveniji, ve\xc4\x8dkrat so nastopili na festivalu Metaldays, zaigrali so tudi na Winter Days of Metal, Breki in v Orto baru.\n_START_SECTION_\nSlog\n_START_PARAGRAPH_\nKljub temu da so Gutalax najbli\xc5\xbeje ekstremnemu odvodu grindcora goregrindu, niso tipi\xc4\x8dni predstavniki te zvrsti. Svojo glasbeno me\xc5\xa1anico \xc5\xa1aljivo imenujejo poop-core, grind-rock'n'roll oziroma mo\xc4\x8dno distorzirana polka z mi\xc4\x8dkeno metala. Zna\xc4\x8dilen slog ukvirja po\xc4\x8dasen goregrind v polka ritmu s posebno tehniko guturalnega petja. Pesmi nimajo besedil, njihovi naslovi pa opisujejo \xc5\xa1aljive bizarne fekalne situacije. V skladu s tem \xc4\x8dlani skupine v \xc5\xbeivo nastopajo v dezinfekcijskih oblekah in za\xc5\xa1\xc4\x8ditnimi o\xc4\x8dali."